Цяло съзвездие от артисти и спортисти в новото видео на Рафи и Hoodini | Power FM - НАЙ-ДОБРАТА МУЗИКА ДНЕС!
Цяло съзвездие от артисти и спортисти в новото видео на Рафи и Hoodini
Скоро след като влезе в две противоположни роли за втория проект на 4D “Mr. Comandante”, усмихнатият артист отново напомня за таланта си да се превъплъщава – този път във видеото към новия му сингъл „Нали така?” с участието на друг популярен бургазлия – рап звездата Hoodini. Почти всички автори на песента също са от крайморския град – зад композицията стоят Рафи и Fang, който пък е съавтор на аранжимента заедно с Hoodini и на текста с Ивайло Вълчев, Георги Николов и изпълнителя на парчето. То е със свеж летен ритъм, създаващ приповдигнато насторение, за което допринася и брас секцията на Funky Miracle.
Музикантите от групата, както и една черна перла, сърдит метъл и три баби плюс един дядо, изпълняващи стари градски песни, са само част от забавните персонажи в кратката музикална комедия, продуцирана от Вирджиния Рекърдс. Любо Киров се връща към амплоато си на барабанист, Поли Генова чаровно отмъква любимите очила на Рафи, а актьорът Ники Станоев блести със сексапил в образа на спасител на плажа. Макар и оттеглил се от професионалния волейбол, бившият национал Евгени Иванов-Пушката показва завидна спортна форма в компанията на Джесика Николова и Кристияна Петличка от женския волейболен отбор на ЦСКА. Победителката от шоуто „Като две капки вода” Неве Бозукова пък е блестяща в ролята на типична предвзета „кифла”, а скечовете на Зуека и Рачков като колоритните продавачи на царевица Кукуруз брадърс несъмнено са сред най-ярките във видеото и са създали истинска суматоха сред летуващите по време на снимките на бургаския плаж. Рафи има няколко не по-малко запомнящи се комични превъплъщения, в които разгръща актьорския си потенциал.
Той взема дейно участие и в цялостната реализация на „Нали така?”. Освен част от текста и музиката, сценарият на клипа също е негово дело. Режисьор е Николай Павлов, а зад камерата на впечатляващата продукция е Томислав Михайлов-Чочо.
„Нали така?” се присъедини към лятната кампания на Coca-Cola „Ще ти го кажа с песен” и части от парчето ще се превърнат в т. нар. емотисонги - фрагменти от клиповете на български и световни хитове, с които меломаните могат да общуват помежду си #спесен в уеб пространството. Специално подбраните музикални фрази и линковете към тях са достъпни в платформата www.spesen.bg. В рамките на кампанията 15 късметлии ще получат като подарък от Coca-Cola уникални тениски с фрази от текста на „Нали така?”.
Амбициозният проект осъществен и с подкрепата на верига бензиностанции OMV.
От лейбъла на артиста обещават съвсем скоро да изненадат феновете с новото му парче съвместно с Део, Лео и Играта, чието видео се снима в момента.
Официалната Facebook страница на Рафи:
https://www.facebook.com/Raffi.Fan.Page
Официалната Facebook страница на Вирджиния Рекърдс:
https://www.facebook.com/virginiarecordsbulgaria